ÜMUMDÜNYA ƏDALƏT EVİ

(Farscadan infiliscəyə, ingiliscədən azərbaycancaya rəsmi tərcümə)

1 oktyabr 2014

İran bəhailərinə

Əziz bəhai dostlar,

Papua Yeni Qvineya Sakit okeanın sonsuz sularında, Əmrin Beşiyindən çox-çox uzaqlarda yerləşən bir qrup adalardan ibarətdir. Biz yenicə öyrəndik ki, sizin fədakarlıqlarınız o qaynar bəhai icmasındakı inananları Beşillik Planın tələblərinə yüksək enerjili cavablarında elə ruhlandırmışdır ki, onların bir qrupu İrandakı əziz din qardaş və bacılarının Bəhai dininə bağlı olduqları səbəbindən məruz qaldıqları iztirabları öz həmvətənlərinin diqqətinə çatdırmaq üçün bir televiziya proqramı üzərində işləyirlər. O qeyri-adi region, Avstralasiya, bir çox cəhətlərdən – harada ki, çox keçmədən, ilahi hidayətin mayakları və onun əhalisinin Həzrət Bəhaullahın sülh və birlik çağırışına möhtəşəm cavablarının sübutları kimi dörd Məşriqül-Əzkar parlayacaq – Camali-Əbhanın Öz Əmri barədə möhkəm vədinin təcəssümüdür: “Əgər onlar onun işığını qitədə gizlətməyə cəhd etsələr, o, şübhəsiz, başını okeanın düz ortasında qaldıracaq və səsini ucaldaraq bəyan edəcəkdir: “Mənəm aləmlərə həyat verən.”

Şübhəsizdir ki, birinci olaraq doğulduğu ölkədə onun işığını gizlətmək, doğrudan da, onu söndürmək və bilərəkdən sıxışdırıb yox etmək istəyənlər var. Son aylarda Əmr haqqında yalan və böhtanlar, yanlış və səhv məlumatların sayı nəzərəçarpacaq dərəcədə artmışdır. Onların səyləri necə də əbəsdir! Sizin imanınız barədə yalanlar təbliğ etmək üçün onların xərclədikləri enerji və sərmayə, sizin də bildiyiniz kimi, Bəhai təlimlərinin və onun tarixinin araşdırmağa maraq oyatmışdır.

Bu marağın baş qaldırma səbəbləri üzərində bir anlığa düşünün. Əlbəttə, bu məlum bir faktdır ki, hər hansı bir məsələnin həqiqətini araşdıranda insan özünü ona qara yaxanın bəyanatları ilə məhdudlaşdıra bilməz; qərəzsiz bir mühakimə üçün, əsl mənbə tədqiq edilməlidir. Baxın, İslamın düşmənləri 1400 il ərzində onun haqqında nə qədər yalan və böhtanlar təbliğ etmişlər. Məhəmməd Peyğəmbərin Dininin həqiqəti barədə Onun düşmənlərinin etirazları əsasında mühakimə yürüdülməlidir, yoxsa Allahın Ona nazil etdiyi müqəddəs Sözün dəryasına dalıb düşünmək əsasında?

Təəssüflər ki, sizin ölkənizdə, həqiqət dünyəvi hakimiyyətdən məst olmuş kəslərin əlində bir oyuncağa çevrilmişdir. Rəsmi dairələrdə yalan elə strukturlaşıb ki, hakimiyyətin verdiyi bəyanatlara getdikcə heç bir etibar qalmır. Sizin həmvətənlərinizin getdikcə aydın bir şəkildə sizin mövqeyinizi görə və başa düşə bildikləri yolla kəskin təzad təşkil edir. Həqiqətin yanında qalmaqla və öz inancınız haqqında sizin qarşınızda hər cür sosial və iqtisadi fürsət aça biləcək sadə bir yalan belə söyləməməklə siz bütövlüyünüzü saxlayır və imanınızı inkar etməkdən və ya gizlətməkdən imtina edirsiniz. Sizin həmvətənləriniz arasında və beynəlxalq səhnədə bu doğruçu qalmaq sədaqəti sizə yüksək nüfuz və sonsuz təqdir qazanmışdır. Ona görə də təəccüblü deyil ki, virtual məkanda Əmrə hücum edənlərin bəziləri indi bəhailərin adından danışırlar. Açıq-aydın düşmənlərinizin sözlərinin hər hansı güvənilənlikdən məhrum olduğunu bildikləri üçün, bu bədbəxt antoqonistlər sizin səsinizi ələ keçirərək onun dürüstlüyünüzlə qazandığınız mənəvi nüfuzunu sizin birliyinizi sarsıtmaq üçün istifadə etməklə aranızda nifaq salmağa cəhd edirlər. Bu səylər o qədər şəffafdır ki, heç kəs onları ciddi qəbul etmir, amma bu sizə qarşı çıxanların əlacsızlıqlarının və xəyal qırıqlığına uğramaqlarının bir göstəricisidir.

Eyni cür aldadıcı münasibət bəhai gənclərin ali təhsil almaqda rədd edilməsi tərzində də özünü göstərir. Hər il aldatmaq üçün yeni hiylələr istifadə edilir; bu il də istisna deyildi. Lakin İranda bəhai gənclərin hər cür maneəyə baxmayaraq, ədalətin arxasınca getmək və bilik əldə etməkdə davam etmələri dünya xalqlarının və onların hökumətlərinin heyranlığını qazanmışdır. İstər qəbul imtahanından keçmiş, ali təhsildən niyə rədd edilməsi üçün sübut tələb edən gənc tələbənin qətiyyət və dürüstlüyündə; istər bacısını müdafiə etmək üçün açıq ədalətsizliyə qarşı balaca bir uşağın ürək parçalayan sətirlərində; hakimiyyət kürsülərində oturanların qarşısında həqiqəti göstərmək üçün yüzlərlə kilometr yol qət edən narahat atanın göstərdiyi qorxusuz mərdlik və qətiyyətdə; istərsə sizin bütün saysız-hesabsız digər gözə dəyməyən sədaqət və möhkəmlik hərəkətlərinizdə, habelə, sizin həmvətənlərinizin göstərdikləri dəstək və həmrəylik hərəkətlərində – İran insanları tərəfindən göstərilən nəciblik və cəsarətdə, əməllərdə misilsiz və ibrətamiz hekayələr yazılmaqdadır.

Amma sizin hərəkətləriniz yalnız ədalət axtarışı ilə məhdudlaşmır. Sizin dəfedilmədən bilik arxasınca getməyiniz, bəlkə də, müasir dövrdə konstruktiv toparlanmanın ən görkəmli nümunəsidir. İnsan həyatının materialistik konsepsiyasını irəlilədən qüvvələrə qarşı təhsilin immunitetinin olmadığı, universitet dərəcələrinin əmtəə olduğu bir dünyada, sizin öyrənmə xatirinə, onun yüksəltdiyi insan zəkasının güclərinin və onun inkişaf etdirdiyi xidmət qabiliyyətləri xatirinə, öyrənmə arxasınca heyranedici bir formada getməyiniz kəskin bir təzad təşkil edir. Amma ən əlamətdar olanı budur ki, sizin haqlı olaraq öyrənməyə aid etdiyiniz bu münasibət, bu anlayış, bu dəyər ancaq sizin icmanızın müəyyən bir kiçik kəsimi ilə məhdudlaşmır. Təlim-tərbiyə vermək zərurəti sizin həm gənclərinizin, həm də yaşlılarınızın əsas qayğısıdır; şübhəsiz, tələbələr üçün, həm də öyrətmək və bilik vermək üçün hər şeylərini riskə qoyanlar üçün, təlim-tərbiyə səylərini təşkil edənlər üçün, öz övladlarının təhsillərini davam etdirmələrini fədakarlıqları hesabına təmin edən valideynlər üçün, səxavətlə qonaqpərvərlik edənlər üçün, bu səylər üçün dua oxuyan və uğurlar arzu edənlər üçün, bu kollektiv hərəkəti çoxlu sayda digər yollarla mümkün edən sayagəlməz insanlar üçün əsas qayğıdır. Bu qətiyyətli ruh və bu təmənnasız əməllər ən yüksək tərifə layiqdir.

Bütün planet boyunca tarazlığı pozaraq işləyən destruktiv qüvvələrin, o cümlədən, sizin ölkənizdə hökm sürən vəziyyət da daxil olmaqla, üzərində düşünün. Güc elə bir tərzdə qəsb olunub və işlədilir ki, həqiqəti elə əysin və ya pərdələsin ki, o, çoxların hesabına az bir qism insana xidmət etsin. Fanatizm din adına elə cövlan edir ki, insanın davranışını pozur, elə bir tərzdə sosial çarpışma oyadır ki, bu, bəsləmək üçün Allahın Məzhərlərinin özlərini fəda etdikləri ruhani keyfiyyətlər və sosial rifahla çox ciddi təzad təşkil edir. Materializm insan ruhunu kütləşdirir, səmalarda uçmalı olan quşu nəfsin və heyvani meyillərin bataqlığında tələyə salır. İnsan varlıqları bu güclərlə döyəcləndikcə, onlar həqiqətin və doğru olanın həsrətini çəkirlər və bu bataqlıqdan çıxmağın yollarını aramağa vadar olurlar. Həzrət Bəhaullahın təlimlərindən ruhlanaraq, siz bu mənfi qüvvələrə qarşı dayanırsınız, bu həqiqət axtarışına cavab verirsiniz, sizinlə bənzər düşüncəli insanlarla siz ədalətli və əmin-aman bir dünyanın qurulması prosesinə xidmət edirsiniz. Allaha həmd olsun ki, Məhbubunuzun nəsihətlərini yerinə yetirməklə məşğulsunuz. Odur ki, yolunuzda inamla irəli gedin. Özünə xidmət gücü sizə meydan oxuyarkən, bilik arxasınca gedin; fanatizm qarşısında birlik qurun və bütün növ təəssüblərlə savaşın; düşmənçilik və nifrətə məhəbbət təklif edin və mərhəmət və şəfqət göstərin; konsumerizmə təslim olmaq yerinə təmənnasız xidmət həyatı yaşayın və resurslarınızı dünyanın yaxşılaşması üçün istifadə edin. Yoldaşlıqla ünsiyyət edin və bu nəcib məqsədlər üçün işləyənlərlə birgə işləyin.

Ağanın bu duası sizin vəziyyətinizi yaxşı təsvir edir və bizim ürəklərimizin duyğularını ifadə edir:

Sən Ey İlahi Təqdir Sahibi! Bu məclis Sənin sevimli dostlarından ibarətdir ki, Sənin Camalına cəlb olunublar və Sənin eşqinin atəşindən alovlanıblar. Bu ruhları Səmavi mələklər eylə, onları Müqəddəs Ruhun nəfəsi ilə dirçəlt, onlara bəlağətli dil və əzmli qəlb bağışla, səmavi güc və rəhmani həssasiyyət əta eylə, onları bəşəriyyətin birliyinin carçıları və insan aləmində sevgi və ahəng yaradan eylə, ta ki, təhlükəli cəhalət təəssübkeşliyinin zülməti Həqiqət Günəşinin nurları ilə məhv olsun, bu tutqun dünya işıqlansın, bu maddi dünya ruhani aləmin Şəfəqlərinə bürünsün, bu müxtəlif rənglər bir rəngə çevrilsin və alqış və tərif nəğmələri Sənin müqəddəslik mələkutuna ucalsın.

Həqiqətən, Sən Qüdrətli və Qüvvətlisən!

[İmzalanmışdır: Ümumdünya Ədalət Evi]